CELEX: C2005/257/28
Language: da
Date: 2005-10-15 00:00:00
Title: Sag T-303/05: Sag anlagt den 3. august 2005 — ACEA Electrabel Produzione S.p.A./Kommissionen for De Europæiske Fællesskaber

15.10.2005   
            
            
               DA
            
            
               Den Europæiske Unions Tidende
            
            
               C 257/14
            
         Sag anlagt den 3. august 2005 — ACEA Electrabel Produzione S.p.A./Kommissionen for De Europæiske Fællesskaber
   (Sag T-303/05)
   (2005/C 257/28)
   Processprog: Italiensk
   Parter:
   
      Sagsøger(e): ACEA Electrabel Produzione S.p.A. [ved: advokaterne Luca G. Radicati di Brozolo, Massimo Merola, Chiara Bazoli, Fabrizio D'Alessandri]
   
      Sagsøgt(e): Kommissionen for De Europæiske Fællesskaber
   Sagsøgerens/sagsøgernes påstande:
   
               —
            
            
               Annullation af Kommissionens beslutning af 16. marts 2005 om støtte til nedbringelse af drivhusgasemissioner ved hjælp af alternative energikilder og energibesparelse (statsstøtte nr. C 35/03), for så vidt angår den del af beslutningen, hvorved det fastslås, at finansieringen af et fjernvarmenet i området Torrino-Mezzocammino må anses for statsstøtte, såvel som den del, hvorved udbetalingen af støtten udsættes, indtil Italien har leveret bevis for ACEAs tilbagebetaling af den støtte, der blev erklæret ulovlig og uforenelig med fællesskabsretten ved Kommissionens beslutning nr. 2003/193/EF af 5. juni 2002 vedrørende skattelettelser til tidligere kommunale værker;
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren i den foreliggende sag er et selskab, der er kontrolleret af Electrabel SA og ACEA. Næremere bestemt er der tale om ét ud af tre operative selskaber, der er kontrolleret af ACEA Electrabel Holding S.p.A., et joint venture skabt af Electrabel og ACEA med det formål at drive virksomhed inden for sektorerne elektricitet og gas.
   Sagen vedrører Kommissionens beslutning af 16. marts 2005, hvorved Kommissionen afsluttede den procedure, der var iværksat efter artikel 88, stk. 2 EF med henblik på undersøgelse af om den finansiering, som regionen Lazio tilkendte med henblik på en udvidelse af et fjernvarmenet i området Torrino-Mezzocammino i Roms omegn, var i overensstemmelse med fællesskabsretten (Statsstøtte nr. C-35/03 — ex NN 90/2002).
   Sagsøgeren har nedlagt påstand for De Europæiske Fællesskabers Ret i Første Instans om annullation af den del af beslutningen, hvorved det fastslås, at foranstaltningerne til finansiering af et fjernvarmenet i området Torrino-Mezzocammino må anses som statsstøtte, såvel som den del, hvorved udbetalingen af støtten udsættes, indtil Italien har leveret bevis for ACEA's tilbagebetaling af den støtte, der blev erklæret ulovlig og uforenelig med fællesskabsretten ved beslutning 2003/193/EF af 5. juni 2002 vedrørende skattelettelser til tidligere kommunale værker (»beslutningen om skattelettelser«).
   Sagsanlægget støttes på følgende søgsmålsgrunde:
   
               a)
            
            
               Den omtvistede foranstaltning udgør ikke statsstøtte, idet den ikke påvirker konkurrencen, og heller ikke skader handelen inden for Fællesskabet. Den har udelukkende virkning på lokalt niveau, idet den er bestemt til at understøtte et projekt (konstruktion af et fjernvarmenet i et lokalområde i nærheden af Rom), som et begrænset antal brugere vil nyde godt af i et område, der er omkranset af italiensk territorium, og rent faktisk kun er en forstad til en by.
            
         
               b)
            
            
               Den begunstigede (dvs. sagsøgeren) i henhold til foranstaltningen er ikke den samme som den støttemodtager, der var genstand for beslutningen om skattelettelser (dvs. ACEA), og udgør ej heller en økonomisk enhed med ACEA, hvorfor beslutningen om suspendering af støtten forekommer helt ubegrundet.
            
         
               c)
            
            
               Selv hvis der ses bort fra, at der er sket en fejl i forbindelse med identificeringen af den begunstigede, og ACEA anses for den faktiske modtager af den omtvistede støtte (quod non), er Deggendorf-dommen (1) uden betydning i foreliggende sag. Kommissionen har nemlig ikke godtgjort, at de betingelser (nemlig den samlede virkning af den gamle og den nye støtte), der i overensstemmelse med den nævnte dom skal være opfyldt, for at udbetaling af støtte kan udsættes, er opfyldt i denne sag.
            
         
      (1)  Dom fra Retten i Første Instans af 13.9.1995 i forenede sager T-244/93 og T-486/93, TWD mod Kommissionen (Sml. II, s. 2265), stadfæstet af Domstolens dom af 15.5.1997 i sag C-355/97 (Sml. I, s. 2549).